## El conseller d'Agricultura lamenta el tancament de la cooperativa Cítrics de Nules, que reflecteix "l'abandonament de les anteriors administracions" cap al sector cooperatiu

*** El conseller rep representants del Comité d'Empresa i dirigents d'UGT de la Comunitat Valenciana, de Castelló i del sector agrari per a conéixer les causes que han portat a tancar la cooperativa**

El conseller d'Agricultura, Ramaderia i Pesca, José Luis Aguirre, ha lamentat el tancament de la cooperativa Cítrics de Nules, que reflecteix "l'abandó de les administracions anteriors cap al sector cooperatiu”, ha assegurat després de rebre aquest matí representants sindicals de l'entitat, el tancament de la qual va anunciar la junta directiva dimarts passat.

En aquest sentit, Aguirre ha rebut a la seu de la Conselleria representants del Comité d'Empresa i dirigents d'UGT de la Comunitat Valenciana, de Castelló i del sector agrari, que l'han informat dels motius que han portat la junta directiva de la cooperativa a prendre la decisió del tancament i a la presentació d'un ERO que afecta el 100 % de la plantilla.

Durant la reunió, el conseller ha traslladat el seu suport i el del Consell, i ha qualificat de “molt mala notícia per al sector citrícola, per al miler de treballadors i les famílies d'aquests, per als veïns de Nules i per a tota la Comunitat Valenciana que s'haja arribat a aquesta situació”.   
“És evident que l'administració anterior no ha sigut capaç d'atendre les reivindicacions dels cooperativistes, les demandes dels quals s'han arrossegat durant els últims anys”, hi ha afegit, després de lamentar que “les famílies es quedaran sense treball, però també sense prestació per desocupació deguda als tipus de contracte que tenien”.

El conseller, acompanyat dels directors generals de la PAC, Joaquín Gómez, i de Desenvolupament Rural, Javier Benito, ha reconegut que el sector travessa dificultats pel minvament en la producció; l'alça de costos de producció; la falta de rendibilitat i pèrdua del poder adquisitiu de les famílies; la proliferació de plagues, sense disposar d'eines efectives per a controlar-les; la importació descontrolada de països tercers i l'abandó del camp consegüent.

Finalment, ha destacat que estudiarà les vies per a “tornar a crear il·lusió en els productors de cítrics valencians, millorar la gestió de les cooperatives i evitar, així, que altres cooperatives puguen veure's abocades també al tancament”.

Fecha: 01/09/2023